title: ݣورزيل
text: ݣورزيل مدكور ف قصيدة سميتها يوهانيس ديال لكاتب لأمازيغي رّوماني كوريپوس، لّي وصف فيها لحروب ما بين لمور ؤ رّومان شّرقيين ف لقرن سّات لميلادي. سّمية ديالو أيضا مدكورة ف نقيشة نيوبونيقية تّلقات ف ليپتيس ماݣنا ف ليبيا، ؤ مديورة قبل من سّمية د رّب رّوماني ساتورن، شّي لّي كيدل علا لأهمية لكبيرة ديالو. كوريپّوس دكر بلي شّاف ديال قبيلة لواتة كان ف نفس لوقت راهب ديال ݣورزيل، ؤ بلي تصاور ديال هاد رّب علا شكل تور كانو كيتخادو ديما ف لحرب. قبل لبدية د لمقاتلة، كانو لّواتيين كيطلقو تور د بصّح علا لعدو ديالهوم.